wickkiey/tamil-wikipedia-chunked huggingface dataset:
# சென்னுபதி வித்யா

## வாழ்க்கை வரலாறு

சென்னுபதி வித்யா, இறைமறுப்பாளரும் காந்தியவாதியுமான கோபராசு ராமச்சந்திர ராவ் எனும் கோரா என்பவருக்கும் அவரது மனைவி சரஸ்வதி கோரா என்பவருக்கும் மகளாகப் பிறந்தவர். தற்போதைய ஆந்திர மாநிலத்தில் உள்ள விஜயநகரத்தில் பிறந்தார். மேலும், விசாகபட்டிணத்திலுள்ள ஆந்திர பல்கலைக்கழகத்தில் கல்வி பயின்றார். 1950 ஆம் ஆண்டு சென்னுபதி சேசகிரி(1928-2008) என்பவரை திருமணம் செய்து கொண்டார். இவர்களுக்கு ஒரு மகனும் மூன்று மகள்களும் உள்ளனர்.
# சென்னுபதி வித்யா

## அரசியல் வாழ்க்கை

1969 முதல் ஆந்திராவில் பெண்கள் மற்றும் குழந்தைகளுக்கும் அதிகாரம் அளிக்க வேண்டும் என்ற நோக்கில் அர்ப்பணிக்கப்பட்ட ஒரு தன்னார்வ தொண்டு நிறுவனமான "வாசவ்ய மகிலா மண்டல"த்தின் தலைவராக இருந்தார்.
1980ஆம் ஆண்டில் விஜயவாடா மக்களவைத் தொகுதியிலிருந்து இந்திய தேசிய காங்கிரசு கட்சி சார்பில் ஏழாவது மக்களவை உறுப்பினராகத் தேர்ந்தெடுக்கப்பட்டார். அதே தொகுதியில் 1989ஆம் ஆண்டு நடைபெற்ற ஒன்பதாவது மக்களவைத் தேர்தலில் மீண்டும் தேர்ந்தெடுக்கப்பட்டார்.
# சென்னுபதி வித்யா

## விருதுகளும் அங்கீகாரமும்

- சென்னுபதி வித்யா 2014 ஆம் ஆண்டு பெண்கள் மற்றும் குழந்தைகளின் வளர்ச்சி மற்றும் நலன் பிரிவின் கீழ் ஜம்னாலால் பஜாஜ் விருது பெற்றார்.
- தெலுங்கு சாதனை புத்தகத்தில் "ஆதர்ச மான்ய மகிலா (சிறந்த பெண்) என்ற பிரிவில் இடம்பெற்றார்.
# பரிச்சா அனல் மின் நிலையம்

**பரிச்சா அனல் மின் நிலையம்** (*Parichha Thermal Power Station*) இந்திய மாநிலமான உத்தரப்பிரதேசத்தில் ஜான்சி மாவட்டத்தில் பரிச்சாவில் அமைந்துள்ளது. இது ஜான்சியிலிருந்து சுமார் 25 கி.மீ. தொலைவில் பேட்வா ஆற்றின் கரையில் அமைந்துள்ளது. இந்த மின் உற்பத்தி நிலையம் உத்தரப்பிரதேச மாநிலம் *வித்யுத் உத்பதன் நிகாம்* நிறுவனத்திற்குச் சொந்தமானது.
# பரிச்சா அனல் மின் நிலையம்

## செயல்பாடுகள்

இந்த ஆலை இரண்டு நிலைகளுடன் மொத்தம் 6 அலகுகளைக் கொண்டுள்ளது. இந்த இயந்திரங்கள் பாரத் ஹெவி எலக்ட்ரிகல்ஸ் லிமிடெட், எம் / எஸ் ஏபிபி, மெஸ் ஆல்ஸ்டோம், மெசஸ் யோகோகாவாவில் தயாரிக்கப்பட்டன. அனைத்து பிரிவுகளுக்கும் தேவையான நிலக்கரி பாரத் கோக்கிங் நிலக்கரி நிறுவனம் மற்றும் ஈஸ்டர்ன் கோல்ஃபீல்ட்ஸ் நிறுவனம் ஆகியவற்றின் நிலக்கரி சுரங்கங்களிலிருந்து சரக்கு ரயில் மூலம் வழங்கப்படுகிறது.  
இந்த நிலையத்தின் அனைத்து அலகுகளும் நிலக்கரி மூலம் எரியும் அனல் மின் நிலையங்களாகும். இதன் மொத்த உற்பத்தித் திறன் 1140 மெகாவாட் ஆகும். இங்குப் பின்வரும் அலகுகள் உள்ளன.
| 1 | 01 | 110 மெகாவாட் (எல். எம் இசட் மாதிரி) | 110 | 31.03.1984 | 01.10.1985 | பாரத் ஹெவி எலக்ட்ரிகல்ஸ் லிமிடெட், இந்தியா. |  |
| --- | --- | --- | --- | --- | --- | --- | --- |
| 2 | 02 | 110 மெகாவாட் (எல். எம் இசட் மாதிரி) | 110 | 31.03.1984 | டிச .1984 | பாரத் ஹெவி எலக்ட்ரிகல்ஸ் லிமிடெட், இந்தியா. |  |
| 3 | 03 | 210 மெகாவாட் (கே. டபுள்யூ. யு. மாதிரி) | 210 | மே .2006 | 24.11.2006 | பாரத் ஹெவி எலக்ட்ரிகல்ஸ் லிமிடெட், இந்தியா. |  |
| 4 | 04 | 210 மெகாவாட் (கே. டபுள்யூ. யு. மாதிரி) | 210 | 28.12.2006 | 01.12.2007 | பாரத் ஹெவி எலக்ட்ரிகல்ஸ் லிமிடெட், இந்தியா. |  |
| 5 | 05 | 250 மெகாவாட் (கே. டபுள்யூ. யு. மாதிரி) | 250 | 15.05.2012 | 17.07.2012 | பாரத் ஹெவி எலக்ட்ரிகல்ஸ் லிமிடெட், இந்தியா. |  |
| 6 | 06 | 250 மெகாவாட் (கே. டபுள்யூ. யு. மாதிரி) | 250 | 17.09.2012 | 18.04.2013 | பாரத் ஹெவி எலக்ட்ரிகல்ஸ் லிமிடெட், இந்தியா. | } |
அனைத்து அலகுகளுக்கும் தேவையான நிலக்கரி பி.சி.சி.எல், ஈ.சி.எல் இன் நிலக்கரி சுரங்கங்களிலிருந்து ரயில்வே மூலம் வழங்கப்படுகிறது.
# பரிச்சா அனல் மின் நிலையம்

## திறன்

பரிச்சா அனல் மின் நிலையம் 1140 மெகாவாட் திறன் கொண்டது; 110 மெகாவாட்டின் 2 அலகுகள், 210 மெகாவாட்டின் 2 அலகுகள் மற்றும் 250 மெகாவாட்டின் 2 அலகுகள் என நிறுவப்பட்டுள்ளன. இதன் ஆறாவது அலகு 250 மெகாவாட் ஏப்ரல் 2013இல் தொடங்கப்பட்டது. மொத்த நிறுவப்பட்ட திறனாக 1140 மெகாவாட் உள்ளது. இது என்.ஆர்.எல்.டி.சி டெல்லி வழியாக தேசியத் கட்டத்துடன் இணைக்கப்பட்டுள்ளது.
| 1 | 1 | 110 | நிரந்தரமாக மூடப்பட்டது |
| --- | --- | --- | --- |
| 1 | 2 | 110 | நிரந்தரமாக மூடப்பட்டது |
| 2 | 3 | 210 | செயல்பாட்டில் |
| 2 | 4 | 210 | செயல்பாட்டில் |
| 3 | 5 | 250 | செயல்பாட்டில் |
| 3 | 6 | 250 | செயல்பாட்டில் |
# ஜி. என். இரங்கராஜன்

**ஜி. என். இரங்கராஜன்** (*G. N. Rangarajan*) (17 திசம்பர் 1930&nbsp;- 3 சூன் 2021) தமிழகத் திரைப்படத்துறையில் பணியாற்றிய ஒரு இந்திய எழுத்தாளரும், தயாரிப்பாளரும் இயக்குனருமாவார்.
# ஜி. என். இரங்கராஜன்

## திரைப்பட வாழ்க்கை

இயக்குநர் ஏ. பீம்சிங்கின் படைப்புகளால் இரங்கராஜன் ஈர்க்கப்பட்டார். மேலும் 1950களின் பிற்பகுதியில் ஆசிரியர் துரைசிங்கத்துடன் உதவியாளராக சேர்ந்தார். இவர் பணியாற்றிய ஒரு ஆரம்ப படம் பீம்சிங்கின் களத்தூர் கண்ணம்மா (1960), இதில் இளம் கமல்ஹாசன் நடித்திருந்தார். பின்னர், இவர் தனது தொழில் வாழ்க்கையின் ஆரம்பத்தில் இயக்குநர் எஸ். பி. முத்துராமன், எழுத்தாளர் பஞ்சு அருணாசலம் ஆகியோருடன் பல படங்களுடன் பணியாற்றினார் . புவனா ஒரு கேள்விக்குறி (1977), ஆறிலிருந்து அறுபது வரை (1979), பிரியா (1978) உள்ளிட்ட படங்களில் இணை இயக்குநராகவும் பணியாற்றினார்.  
இயக்குநராக, இரங்கராஜன் கமல்ஹாசனுடன் இணைந்து கல்யாணராமன் (1979), மீண்டும் கோகிலா (1981), கடல் மீன்கள் (1981), எல்லாம் இன்ப மயம் (1981) உள்ளிட்ட பல வெற்றிகரமான படங்களில் பணியாற்றினார். கமல்ஹாசனின் வற்புறுத்தலின் பேரில் மீண்டும் கோகிலா திரைப்படத்தைத் தயாரிக்கும் போது மகேந்திரனிடமிருந்து இயக்குநர் பணிகளை இவர் கற்றுக்கொண்டது குறிப்பிடத்தக்கது. பின்னர் இவர் திரைப்படங்களையும் எழுதி தயாரித்தார். குறிப்பாக அடுத்தாத்து ஆல்பல்ட் (1985) , சார், ஐலவ் யூ (1991) ஆகியவற்றை உருவாக்கினார். இவர் இறுதியாக கமல்ஹாசன் முக்கியக் கதாபாத்திரத்தில் நடிக்க மகராசன் (1993) என்ற திரைப்படத்தை இயக்கினார். இரங்கராஜனுடனான நட்பின் காரணமாக இப்படத்திற்கு ஊதியம் பெற மறுத்துவிட்டார். இரங்கராஜன் தனது திரைப்படங்களைத் தொடர்ந்து, "ரகுவம்சம்" என்ற தொலைக்காட்சி தொடரில் பணியாற்றினார். மேலும் சிங்கப்பூர் தயாரிப்பாளர்களுக்காக ஒரு தொலைக்காட்சிப் படத்தையும் செய்தார்.  
கமல்ஹாசனுடனான தொடர்பு காரணமாக, இரங்கராஜன் தனது வீட்டை "கமல் இல்லம்" என்று பெயர் மாற்றினார். இவரது மகன் ஜி. என். ஆர். குமரவேலன் சதி லீலவதி (1995) , மருதநாயகம் போன்ற படங்களில் உதவி இயக்குநராக பயிற்சி பெற்றார். பின்னர் 2000களின் பிற்பகுதியில் இயக்குநராக அறிமுகமானார்.
# ஜி. என். இரங்கராஜன்

## இறப்பு

இரங்கராஜன் வயது தொடர்பான வியாதிகளால் 2021 சூன் 3 அன்று தனது 90 வயதில் இறந்தார்.
# அடுத்தாத்து ஆல்பர்ட்

***அடுத்தாத்து ஆல்பர்ட்*** (*Aduthathu Albert*) இயக்குநர் ஜி. என். இரங்கராஜன் இயக்கத்தில் 1985 ஆம் ஆண்டு வெளிவந்த தமிழ் நகைச்சுவைத் திரைப்படமாகும். இப்படத்தில் பிரபு, ஊர்வசி ஆகியோர் நடித்திருந்தனர். ஜி. என். இரங்கராஜன் தயாரித்த இப்படம் இளையராஜாவின் இசையில், ஜூலை 12, 1985 அன்று வெளியிடப்பட்டது.
# அடுத்தாத்து ஆல்பர்ட்

## கதை

கிறிஸ்தவ மதத்தைச் சேர்ந்த ஆல்பர்ட் ( பிரபு ) இராதா ( ஊர்வசி ) என்ற பிராமணப் பெண்ணை காரணமேயில்லாமல் வெறுக்கிறான். ஆல்பர்ட்டின் சகோதரி மேரியும் இராதாவின் சகோதரன் இராஜாவும் காதலிக்கிறார்கள். ஆல்பர்ட் பின்னர் காதலர்களுக்கு உதவ முடிவு செய்கிறான். ஆனால், குடும்பத்தின் எதிர்ப்பு காரணமாக காதலர்கள் தற்கொலை செய்து கொள்கிறார்கள். ஆல்பர்ட்டும் இராதாவும் சேர்ந்து தங்கள் குடும்பத்தினருக்கு ஒரு பாடம் கற்பிக்க தாங்களும் இறந்து விட்டதாக ஒரு நாடகம் நடத்துகிறார்கள். இறுதியில் இவர்கள் ஒருவருக்கொருவர் காதலிக்கிறார்கள்.
# அடுத்தாத்து ஆல்பர்ட்

## நடிகர்கள்

- ஆல்பர்ட்டாக பிரபு
- இராதாவாக ஊர்வசி
- கிருஷ்ணமாச்சாரியாக மேஜர் சுந்தரராஜன்
- ஆல்பர்ட்டின் தந்தையான அலெக்சாண்டராக செந்தாமரை
- பாஷாவாக ஒய். ஜி. மகேந்திரன்
- இரங்காச்சாரியாக தேங்காய் சீனிவாசன்
- சாலமன் வேடத்தில் ஐசரி வேலன்
- திருத்தந்தையாக சாருஹாசன்
- பாஞ்சாலியாக பூர்ணிமா பாக்கியராஜ்
# அடுத்தாத்து ஆல்பர்ட்

## ஒலிப்பதிவு

இப்படத்தின் இசையை இசையமைப்பாளர் இளையராஜா மேற்கொண்டார். 1985 ஆம் ஆண்டில் வெளியான இந்த ஒலிப்பதிவில், வாலி, வைரமுத்து, கங்கை அமரன், பொன்னருவி மற்றும் காதல் மதி ஆகியோரால் எழுதப்பட்ட பாடல்களுடன் 5 தடங்கள் உள்ளன.
# ஜி. என். ஆர். குமரவேலன்

**ஜி. என். ஆர். குமாரவேலன்** (*G. N. R. Kumaravelan*) ஓர் இந்தியத் திரைப்பட இயக்குநர் ஆவார். இவர் முக்கியமாக தமிழகத் திரைப்படத்துறையில் பணிபுரிகிறார். இயக்குநர் பாலு மகேந்திரா , கமல்ஹாசன் ஆகியோரின் படங்களில் உதவி இயக்குநராக பணியாற்றிய பிறகு, 2009 ஆம் ஆண்டு நினைத்தாலே இனிக்கும் என்ற திரைப்படம் மூலம் இயக்குநராக அறிமுகமானார். பின்னர் 2011இல் யுவன் யுவதி என்ற தனது இரண்டாவது படத்தையும் இயக்கினார். இவரது மூன்றாவது படம் ஹரிதாஸ் (2013), சிறந்த தமிழ் இயக்குனருக்கான பிலிம்பேர் விருதுக்கு பரிந்துரைக்கப்பட்டது.
# ஜி. என். ஆர். குமரவேலன்

## தொழில்

குமரவேலன், மறைந்த இயக்குநர் ஜி. என். இரங்கராஜனின் மகன் ஆவார். இவர் சாதி லீலாவதி (1995) படத்தில் பாலு மகேந்திராவின் கீழ் உதவி இயக்குநராகவும், பின்னர் கமல்ஹாசனின் வெளியிடப்படாத முயற்சிகளான *லேடீஸ் ஒன்லி*, மருதநாயகம் ஆகியவற்றிலும் பணியாற்றினார்.  
விக்ரம் பிரபு, புதுமுகம் இரன்யா ராவ் ஆகியோரின் நடிப்பில் வாகா என்ற படத்தை இயக்கி 12 ஆகஸ்ட் 2016 அன்று வெளியிட்டார். இந்தப் படம் விமர்சகர்களிடமிருந்தும் பார்வையாளர்களிடமிருந்தும் மிகவும் எதிர்மறையான விமர்சனங்களைச் சந்தித்தது.
# பகவதி தேவி

**பகவதி தேவி** (*Bhagwati devi*) (பிறப்பு: 6 நவம்பர் 1936) ஓர் அரசியல்வாதியும் சமூக சேவகருமாவார். இந்திய மாநிலமான பீகாரின் கயா மாவட்டத் தொகுதியில் இருந்து தேர்ந்தெடுக்கப்பட்ட நாடாளுமன்ற உறுப்பினர் ஆவார்.
# பகவதி தேவி

## ஆரம்ப கால வாழ்க்கை

பகவதி தேவி 1936 நவம்பர் 6ஆம் தேதி பீகாரில் அவுரங்காபாத் மாவட்டத்தில் உள்ள மிதையா கிராமத்தில் முசாஹர் எனப்படும் ஒரு தலித் சமூகத்தில் பிறந்தார்.
# பகவதி தேவி

## தொழில்

இவர் 1969இல் பீகார் சட்டமன்றத்தில் உறுப்பினரானார்.
# இரன்யா ராவ்

**இரன்யா ராவ்** (Ranya Rao) (பிறப்பு 1991) தென்னிந்தியப் படங்களில் தோன்றும் ஒரு இந்திய நடிகையும், வடிவழகியுமாவார். 2014ஆம் ஆண்டு வெளியான கன்னடத் திரைப்படமான *மானிக்யா* மூலம் அறிமுகமானார்.
# இரன்யா ராவ்

## ஆரம்ப கால வாழ்க்கை

இவர், இந்திய மாநிலமான கர்நாடகாவின் சிக்மகளூரு மாவட்டத்தைச் சேர்ந்தவர். பெங்களூரில் பள்ளிப்படிப்பை முடித்த பிறகு, நடிப்பில் ஆர்வம் செலுத்தினார்.
# இரன்யா ராவ்

## தொழில்

இவர், முதன்முதலில் நடிகரும் இயக்குநருமான சுதீப் இயக்கத்தில் வெளியான கன்னடப் படமான *மானிக்யா* என்ற படத்தில் ஏப்ரல் 2014 இல் கையெழுத்திட்டார்.அப்படத்தில் இவர் வரலட்சுமி என்ற ஒரு துணை வேடத்தில் நடித்தார். இவரது நடிப்பு விமர்சகர்களிடமிருந்து கலவையான விமர்சனங்களைப் பெற்றது. தி நியூ இந்தியன் எக்சுபிரசு இதழில் ஏ. சாரதா என்ற விமர்சகர் இவ்வாறு எழுதினார். "இரன்யா, வரலக்ஷ்மியாக தனது நடிப்பை நன்றாக வெளிப்படுத்தியிருந்தர். ஆனால் ஈர்க்கத் தவறிவிட்டார்."  
சூன் 2015 இல், இரன்யா தனது இரண்டாவது படமும், முதல் தமிழ்ப் படமுமான வாகா என்ற படத்தில் விக்ரம் பிரபுவுக்கு இணையாக நடித்தார். கன்னடத்தில் 2017 ஆம் ஆண்டு வெளியான "பாடகி" என்ற நகைச்சுவைப் படத்தில், நடிகர் கணேஷ் மீது காதல் கொள்ளும் சங்கீதா என்ற பத்திரிகையாளராக நடித்தார்.
# கைலாஷோ தேவி சைனி

**கைலாஷோ தேவி சைனி** (*Kailasho Devi Saini*) (பிறப்பு:4 ஏப்ரல் 1962) ஓர் அரசியல்வாதியும் சமூக சேவகருமாவார். இவர் இந்திய மாநிலமான அரியானாவில் உள்ள குருச்சேத்திரம் தொகுதியில் இருந்து இந்திய தேசிய லோக் தளம் கட்சியின் சார்பில் போட்டியிட்டுத் தேர்ந்தெடுக்கப்பட்ட நாடாளுமன்ற உறுப்பினர் ஆவார்.
# கைலாஷோ தேவி சைனி

## ஆரம்பகால வாழ்க்கையும் கல்வியும்

கைலாஷோ, குருச்சேத்திரம் மாவட்டத்தின் பிரதாப்கரில் பிறந்தார். இவர் ஓம் நாத் என்பவரை திருமணம் செய்து கொண்டார். இவர்களுக்கு ஒரு மகள் இருக்கிறாள். கைலாஷோ உடற்கல்வி மற்றும் வரலாற்றில் முதுகலைப்பட்டம் பெற்றவர்.
# கைலாஷோ தேவி சைனி

## தொழில்

அரியானாவிலுள்ள யமுனா நகர், குருச்சேத்திரம், கைத்தல் மாவட்டங்களில் உள்ள சாமானியர்களின் பிரச்சனைகளைத் தீர்க்க கைலாஷோ செயல்பட்டு வருகிறார். மாணவப் பருவத்தில் கலாச்சார நடவடிக்கைகளில் பங்கேற்றதற்காக இவர் பல விருதுகளை வென்றுள்ளார் .
# கைலாஷோ தேவி சைனி

## ஆர்வங்கள்

கைலாஷோவின் ஆர்வத்தில் இசை கேட்பது, தியானம் செய்வது மற்றும் உடற்பயிற்சி செய்வது ஆகியவை அடங்கும்.
# எஸ். நாகரத்தினம்

**எஸ். நாகரத்தினம்** (*S. Nagarathinam*) என்பவர் இந்திய அரசியல்வாதி மற்றும் தமிழ்நாடு சட்டமன்ற முன்னாள் உறுப்பினர் ஆவார். இவர் கரூர் மாவட்டம் கிருஷ்ணராயபுரம் சட்டமன்றத் தொகுதியிலிருந்து தமிழகச் சட்டமன்றத்திற்கு 1996 ஆம் ஆண்டு நடைபெற்ற தேர்தலில் தேர்ந்தெடுக்கப்பட்டார். இந்தத் தொகுதியானது பட்டியல் சாதியினருக்கான வேட்பாளர்களுக்காக ஒதுக்கப்பட்டுள்ளது. இவர் திராவிட முன்னேற்றக் கழக (திமுக) வேட்பாளராகப் போட்டியிட்டார்.
# பி. எம். தங்கவேல்ராஜ்

**பி. எம். தங்கவேல்ராஜ்** (*P. M. Thangavelra*j) என்பவர் இந்திய அரசியல்வாதியும் தமிழகச் சட்டமன்றத்தின் முன்னாள் உறுப்பினரும் ஆவார். இவர் 1980<nowiki/>ஆம் ஆண்டு நடைபெற்ற தமிழ்நாடு சட்டமன்றத் தேர்தலில் இந்தியத் தேசிய காங்கிரசு (இந்திரா) வேட்பாளராகவும், 1984<nowiki/>ஆம் நடைபெற்ற தேர்தலில் அனைத்திந்திய அண்ணா திராவிட முன்னேற்றக் கழக வேட்பாளராகவும், கிருஷ்ணராயபுரம் சட்டமன்றத் தொகுதியிலிருந்து தமிழகச் சட்டமன்றத்திற்குத் தேர்ந்தெடுக்கப்பட்டார்.
# சானோ தேவி

**சானோ தேவி** (*Shanno Devi*) (பிறப்பு:1 ஜூன் 1901) ஓர் இந்திய அரசியல்வாதி ஆவார். இவர்இந்தியாவின் முதல் பெண் சட்டமன்ற சபாநாயகர் ஆவார். இவர் பஞ்சாப் மாநிலத்தின் இந்திய தேசிய காங்கிரஸ் உறுப்பினராக இருந்தார்.
இவர் டிசம்பர் 6, 1966 முதல் மார்ச் 17, 1967 வரை அரியானா சட்டமன்றத்தின் சபாநாயகராக இருந்தார். பஞ்சாப் சட்டமன்றத்தின் துணை சபாநாயகராக மார்ச் 19, 1962 முதல் அக்டோபர் 31, 1966 வரை இருந்தார்.
# சானோ தேவி

## அரசியல் வாழ்க்கை

தேவி இந்திய தேசிய காங்கிரஸ் கட்சியைச் சேர்ந்தவர். இவர் பஞ்சாப்பின் அமிர்தசரஸ் நகர மேற்கு தொகுதியிலும் (1951 முதல் 1957 வரை) ஜகாத்ரி தொகுதியிலும் (1962 முதல் 1966 வரை) காங்கிரஸ் கட்சியின் சட்டமன்ற உறுப்பினராக இருந்தார். தேவி முதன்முதலில் இந்தியப் பிரிவினைக்குப் பிறகு பஞ்சாப் சட்டமன்றத்தில் 1940இல் முல்தான் கங்கா ராமின் மகனை சுமார் 6000 வாக்குகள் வித்தியாசத்தில் தோற்கடித்தார். 1946ஆம் ஆண்டில் தனது நெருங்கிய போட்டி வேட்பாளரை 19000 வாக்குகள் வித்தியாசத்தில் தோற்கடித்து அதே இடத்திற்கு மீண்டும் தேர்ந்தெடுக்கப்பட்டார். 1951ஆம் ஆண்டு தேர்தலில், இந்திய தேசிய காங்கிரஸ் சார்பாக போட்டியிட்டார். மேலும் இவர் பாரதிய ஜனசங்கின் பிரகாஷ் சந்தை சுமார் 8000 வாக்குகள் வித்தியாசத்தில் தோற்கடித்தார். 1962ஆம் ஆண்டு சட்டமன்றத் தேர்தலில் இந்திய தேசிய காங்கிரஸ் கட்சியின் பஞ்சாப் சட்டமன்ற உறுப்பினராக மீண்டும் தேர்ந்தெடுக்கப்பட்டார். இத்தேர்தலில் ஜே. எஸ்ஸின் இந்தர் சைனை சுமார் 5000 வாக்குகள் வித்தியாசத்தில் தோற்கடித்தார். டிசம்பர் 6, 1966 அன்று, இவர் அரியானா சட்டமன்றத்தின் முதல் சபாநாயகராக பணியாற்றினார். இவர் துணை சபாநாயகராகவும் பணியாற்றியுள்ளார்.
# சானோ தேவி

## தனிப்பட்ட வாழ்க்கை

தேவி பிரிக்கப்படாத இந்தியாவில் முல்தான் என்னும் நகரில் பிறந்தார். இவரது தந்தை லால் சைட் ராம் கண்ணா அரசு ஊழியர் ஆவார். தேவி ஜலந்தரில் உள்ள கன்யா மஹா வித்யாலயாவில் பட்டம் பெற்றார். இவர் மாணவப் பருவத்திலேயே காங்கிரஸ் கட்சியின் மாவட்டத் தலைவராக அரசியலில் ஈடுபடத் தொடங்கினார். இந்தியப் பிரிவினைக்குப் பிறகு இவர் பஞ்சாப் சட்டமன்றத்திலும், பின்னர் அரியானா சட்டமன்றத்திலும் இரண்டு முறை தேர்ந்தெடுக்கப்பட்டுள்ளார்.
# இலுத்விக் குட்மேன்

சர் **இலுத்விக் கட்மேன்** (*Ludwig Guttmann*) (3 சூலை 1899 – 18 மார்ச் 1980) (3 சூலை 1899 - மார்ச் 1980 18) ஒரு ஜெர்மன்-பிரித்தானிய நரம்பியல் நிபுணர் ஆவார். இவர், மாற்றுத்திறனாளிகளுக்கான இணை ஒலிம்பிக் விளையாட்டுகளை நிறுவினார். இங்கிலாந்தில் இவர் ஒரு யூத மருத்துவராக இருந்தார். இரண்டாம் உலகப் போர் தொடங்குவதற்கு சற்று முன்னர் நாட்சி ஜெர்மனியிலிருந்து வெளியேறினார். இவர், ஊனமுற்றோருக்கான பிரத்தியேகமாக ஒழுங்கமைக்கப்பட்ட உடல் செயல்பாடுகளின் நிறுவனர்களில் ஒருவராக கருதப்படுகிறார்.
# இலுத்விக் குட்மேன்

## ஆரம்ப கால வாழ்க்கை

இலுத்விக் சூலை 3, 1899 இல் தோசக்சில் ஒரு ஜெர்மன்-யூத குடும்பத்தில் பிறந்தார். தோசெக் அப்போது ஜெர்மன் கட்டுப்பாட்டிலிருந்த அப்பர் சிலேசியாவில் இருந்தது, இப்போது போலந்தில் உள்ளது. இவருக்கு, மூன்று வயதாக இருக்கும் போது வரது குடும்பம் சிலேசிய நகரமான கே சால் கோனிக்சட்டிற்கு (இப்போது கோர்சாவ், போலந்து) குடிபெயர்ந்தது. அங்கு இவர் இராணுவச் சேவையில் சேருவதற்கு முன்பு 1917இல் மனிதநேய இலக்கணப் பள்ளியில் பட்டம் பெற்றார்.  
குட்மேன் கோனிக்சட்டில் உள்ள விபத்து மருத்துவமனையில் தன்னார்வத் தொண்டு பணியில் ஈடுபட்டிருந்தபோது கால் காயத்துடன் இருந்த ஒரு நோயாளியை எதிர்கொண்டார். அந்த நிலக்கரி சுரங்கத் தொழிலாளி, பின்னர் நோய்தொற்று முற்றி இறந்தார். இவர், தனது மருத்துவ படிப்பை ஏப்ரல் 1918இல் பிரெசுலாவ் பல்கலைக்கழகத்தில் தொடங்கினார். இவர் 1919 இல் பிரீபர்க் பல்கலைக்கழகத்திற்குச் சென்று 1924இல் மருத்துவ முனைவர் பட்டம் பெற்றார்.  
1933 வாக்கில், இவர் பிரெசுலாவில் (இப்போது போலந்தின் விரோகாவ்) ஒரு நரம்பியல் அறுவை சிகிச்சை நிபுணராகப் பணிபுரிந்து பல்கலைக்கழகத்தில் விரிவுரையாளரானார். நரம்பியல் அறுவை சிகிச்சையின் முன்னோடியான *ஓட்ஃபிரைட் ஃபோஸ்டரி*ன் கீழ் ஆராய்ச்சியை மேற்கொண்டார். போஸ்டரின் முதல் உதவியாளராக வெற்றி பெற்ற போதிலும், இவர் 1933 ஆம் ஆண்டில் நியூரம்பெர்க் சட்டங்களின்படி தனது பல்கலைக்கழகப் பணியிலிருந்து நீக்கப்பட்டார். மேலும் இவரது தலைப்பு "கிரான்கன்பேகான்ட்லர்" (நோயுற்றவர்களுக்கு சிகிச்சையளிக்கும் ஒருவர்) என்றும் மாற்றப்பட்டது. நாசிக்கள் பதவிக்கு வந்தவுடன், யூதர்கள் தொழில் ரீதியாக மருத்துவம் செய்யத் தடை விதிக்கப்பட்டனர். இவர் பிரெசுலாவ் யூத மருத்துவமனையில் பணியாற்ற நியமிக்கப்பட்டார். அங்கு இவர் 1937இல் மருத்துவ இயக்குநரானார். நவம்பர் 9, 1938 அன்று கிரிஸ்டல்நாக்ட்டில் யூத மக்கள் மற்றும் சொத்துக்கள் மீதான வன்முறைத் தாக்குதலைத் தொடர்ந்து, எந்தவொரு நோயாளிகளையும் கேள்விக்கு இடமின்றி மருத்துவமனையில் அனுமதிக்குமாறு குட்மேன் தனது அதிகாரிகளிடம் கேட்டுக்கொண்டார். அடுத்த நாள் இவர் கெஸ்டபோவிடம் தனது முடிவை நியாயப்படுத்தினார். மருத்துவமனையில் அனுமதிக்கப்பட்ட 64 நோயாளிகளில் 60 பேர் நாசி அரசியல் கைதிகளின் முகாமிலிருந்து மீட்கப்பட்டு காப்பாற்றப்பட்டனர்.
# இலுத்விக் குட்மேன்

## பிரிட்டனுக்கு தப்பித்தல்

1939இன் ஆரம்பத்தில், குட்மேனும் இவரது குடும்பத்தினரும் யூதர்களை நாசிக்கள் துன்புறுத்தியதால் ஜெர்மனியை விட்டு வெளியேறினர். நாசிக்கள் இவருக்கு நுழைவு அனுமதி வழங்கியதோடு, போர்த்துகீசிய சர்வாதிகாரி அன்டோனியோ டி ஒலிவேரா சலாசரின் நண்பருக்கு சிகிச்சையளிக்க போர்ச்சுகலுக்கு செல்லும்படி கட்டளையிட்டபோது தப்பிப்பதற்கான ஒரு வாய்ப்பு வந்தது.  
இவர், இலண்டன் வழியாக ஜெர்மனிக்குத் திரும்ப திட்டமிடப்பட்டார். அப்போது "அகதிகள் கல்வியாளர்களுக்கான அமைப்பு " (காரா) இவருக்கு ஐக்கிய இராச்சியத்தில் தங்குவதற்கான வாய்ப்பை வழங்கியது. இவர், மார்ச் 14, 1939 அன்று தனது மனைவி எல்சு சாமுவேல், மகன் டென்னிசு மகள் ஈவாவுடன் இங்கிலாந்தின் ஆக்சுபோர்டுக்கு வந்தார். இரு குழந்தைகளும் கிரேக்கோட்சு பள்ளியில் இலவசமாக சேர்க்கப்பட்டனர். குடும்பம் ஆக்சுபோர்டு யூத சமூகத்தின் உறுப்பினர்களாகச் சேர்ந்தது. அப்போது பிரபல நடிகையான மிரியம் மார்கோலிசுடன் நட்புறவு கொண்டதை ஈவா நினைவு கூர்ந்தார். ஐரோப்பாவிலிருந்து இடம்பெயர்ந்த யூதக் கல்வியாளர்களின் வருகையின் விளைவாக ஆக்சுபோர்டில் யூதச் சமூகம் வேகமாக வளர்ந்து வந்தது.  
இரண்டாம் உலகப் போர் வெடித்தவுடன், குட்மனும் இவரது குடும்பத்தினரும் காரா உறுப்பினரும், பல்லியோல் கல்லூரியின் ஆசிரியருமான இலிண்ட்சே பிரபு வீட்டில் தங்கினர்.
# இலுத்விக் குட்மேன்

## இசுடோக் மாண்டேவில் மருத்துவமனை

செப்டம்பர் 1943 இல், பக்கிங்காம்ஷையரில் உள்ள இசுடோக் மாண்டேவில் மருத்துவமனையில் தேசிய முதுகெலும்பு காயங்கள் மையத்தை நிறுவுமாறு பிரித்தன் அரசாங்கம் இவரிடம் கேட்டுக்கொண்டது. முதுகெலும்புக் காயங்களுடன் வரும் விமானிகளுக்கு சிகிச்சை மற்றும் மறுவாழ்வு அளிப்பதை உறுதிசெய்ய அரசின் விமானப்படையால் இந்த முயற்சி தொடங்கப்பட்டது. பிப்ரவரி 1, 1944 அன்று, ஐக்கிய இராச்சியத்தில் முதுகெலும்புக் காயத்திற்கான முதல் நிபுணர் பிரிவான மையம் திறக்கப்பட்டபோது, குட்மேன் அதன் இயக்குநராக நியமிக்கப்பட்டார் (1966 வரை). காயமடைந்த இராணுவ வீரர்களுக்கு மறுவாழ்வு அளிப்பதற்கு விளையாட்டு ஒரு முக்கியமான சிகிச்சையாக இருக்கும் என்றும், அது அவர்களுக்கு உடல் வலிமையையும், சுயமரியாதையையும் வளர்க்க உதவும் என்றும் இவர் நம்பினார்.  
குட்மேன் 1945 இல் பிரித்தானிய குடிமகனாக ஆனார். ஊனமுற்ற போர் வீரர்களுக்கான முதல் இசுடோக் மாண்டேவில் விளையாட்டுக்களை இவர் ஏற்பாடு செய்தார். முதல் விளையாட்டுக்கள் சூலை 29, 1948 அன்று நடைபெற்ற கோடைக்கால ஒலிம்பிக் விளையாட்டுப் போட்டிகள் தொடங்கப்பட்ட அதே நாளில் மருத்துவமனையில் நடைபெற்றது. பங்கேற்பாளர்கள் அனைவருக்கும் முதுகெலும்பு காயங்கள் இருந்தன. மேலும், சக்கர நாற்காலிகளில் போட்டியிட்டன. இவர் பாராப்லீஜியா பத்திரிகையின் முதல் ஆசிரியராக இருந்தார் (இப்போது "*ஸ்பைனல் கார்டு*" என்று அழைக்கப்படுகிறது). இவர் 1966இல் மருத்துவப் பணியிலிருந்து ஓய்வு பெற்றார். ஆனால் விளையாட்டில் தனது ஈடுபாட்டைத் தொடர்ந்தார். இவர் ஓய்வு பெற்ற பிறகு தோட்டக்கலையில் ஆர்வம் காட்டினார். இவரைச் சுற்றியுள்ள மக்களிடையே அன்பாக 'போப்பா ஜி' என்று அழைக்கப்பட்டார்.
# இலுத்விக் குட்மேன்

## மரியாதை

ஐக்கிய இராச்சியத்திலுள்ள ஊனமுற்ற விளையாட்டுக்கான தேசிய மையமான இசுடோக் மாண்டேவில் விளையாட்டு அரங்கத்தை, மருத்துவமனையுடன் சேர்ந்து இவர் உருவாக்கினார்.  
பார்சிலோனாவிலுள்ள சிறப்பு நரம்பியல் மறுவாழ்வு மருத்துவமனையான *இன்ஸ்டிட்யூட் குட்மேன் (எஸ்)* என்பதற்கு இவரது நினைவாக பெயரிடப்பட்டது.  
2012 கோடைக்கால இணை ஒலிம்பிக் போட்டிகளின் ஒரு பகுதியாக, இசுடோக்-ஆன்-ட்ரெண்ட்வில்லே அரங்கத்தில் குட்மேனின் முழு நீள வெண்கல சிலை திறக்கப்பட்டது. விளையாட்டுக்குப் பிறகு அது தேசிய முதுகெலும்பு காயம் மையத்திற்கு மாற்றப்பட்டது. குட்மேனின் மகள் ஈவா லோஃப்லர் இலண்டன் 2012 பாராலிம்பிக் விளையாட்டு தடகள கிராமத்தின் நகரத் தந்தையாக நியமிக்கப்பட்டுள்ளார்.
# ஆர்யா பல்லம்

ஆர்யா பல்லம்  
**ஆர்யா பல்லம்** (*Arya Pallam*) என்பவர் ஓர் சமூக சீர்திருத்தவாதி, பொதுவுடைமைக்கொள்கையர் மற்றும் கேரள மாநிலத்தில் உயர்வர்க்க பெண்களின் அடக்கு முறைகளுக்கு எதிராக போராடிய பெண்ணியவாதி ஆவார்.
# ஆர்யா பல்லம்

## சீர்த்திருத்த நடவடிக்கைகள்

ஆர்யா அவர்கள், காஞ்சூர் கௌரி அந்தர்ஜனம், காஞ்சூர் காளி அந்தர்ஜனம் என்பவர்களுடன் இணைந்து, யாஞ்சனா யாத்திரையில் பங்கேற்றார். இந்த யாத்திரைக்கு வி.டி. பத்ரிபாத் தலைமை வகித்தார். பிராமண பெண்களின் முகத்திரையை களைவதே யாஞ்சனா யாத்திரையின் நோக்கமாகும். பெண்களின் முன்னேற்றத்திற்காக யோகேஷ்மாசபா என்ற அமைப்பு பத்ரிபத் என்பவரால் உருவாக்கப்பட்டு அவரது இல்லத்திலே நடைபெற்றது.பிராமணப் பெண்களின் கற்புக்கு அடையாளமாகக் கருதப்பட்ட காஜட் குடையயை புறக்கணிப்பதே ஆர்யா பல்லம் மற்றும் பார்வதி நென்மணிமங்கலம் என்பவர்களின் தலைமையின் கீழ் நடத்தப்பட்ட கூட்டத்தின் நோக்கமாக இருந்தது. இந்த யோகேஷ்மாசபா கூட்டத்திலும் காஜட் குடையை பயன்படுத்தாமல் நடத்தினர். இதே போன்றே தளிபரம்பா என்ற அமர்வில் ஆர்யா பல்லம், நென்மணிமங்கலம், தேவகி நரிகத்தாரி இணைந்து பெண்கள் முகத்திரையை நீக்க வேண்டும் என்று போராடினர்.மேலும், **மரக்குடா**(காஜட் குடை)பெண்களின் கற்பை குறிப்பிடவில்லை என்று கூறி மரக்குடையை உடைத்தனர். மேலும், பிராமணப் பெண்கள் புடவை அணிவது போல் அணியாமல் மற்ற இந்தியப் பெண்கள் அணிவது போல் புடவை அணிந்து கொண்டனர்.
யோகேஷ்சபாவின் மற்றொரு அமர்வானது பல்லூரில் கே.என். குட்டன் நம்பூதிரி என்பவரின் தலைமையில் நடைபெற்றது. இந்த அமர்வில் ஆர்யா அவர்கள் பெண்களுக்கு வீட்டிற்குள் ஏற்படும் அடக்குமுறையை களைவதற்கு *அந்தப்புரம் மர்தனாநேசனம்*என்ற தீர்மானத்தை அறிமுகப்படுத்தினார். ஆர்யா பல்லம் 1947 முதல் 1948ஆம் ஆண்டு வரை *பில்லியம் சத்யாக்ரகா*வில் ஈடுபட்டார். இவருடன் பி. பிரியாதத்தா, இ.எஸ். சரஸ்வதி, ஐ.சி. பிரியாதத்தா, ரேமா தம்புரட்டி மற்றும் இந்திரா தம்புரட்டி ஆகியோர் முக்கியப் பங்கு வகித்தனர்.  
ஆர்யா பல்லம் மலபார் மாவட்ட வாரியத்தின் உறுப்பினராகவும், கதுமுரி இயக்கத்தின் தலைவராகவும் இருந்தார்.  
கேரள பிராமண சமூகத்தினரிடையே முதல் விதவை மறுமணம் செய்வதற்கான ஏற்பாடுகள் செய்வதில் முக்கியப் பங்கு வகித்தார். எம்.ஆர். பட்டாத்ரிபாத் திருமணம் நடைபெற்ற பிறகு, அவரது மனைவியுடன் சிறிது காலம் ஆர்யா பல்லம் குடும்பத்துடன் தங்கினர்.
# ஆர்யா பல்லம்

## தனிப்பட்ட வாழ்க்கை

ஆர்யா பல்லம், கிருஷ்ணா நம்பூதிரி என்பவரை திருமணம் செய்து கொண்டார். நம்பூதிரி பொதுவுடைமைக் கட்சியின் முழு நேரப் பணியாளராக இருந்தார். இவர்களுக்கு நான்கு குழந்தைகள். முன்று மகள்கள் ஒரு மகன். மகன் சிறு வயதிலேயே இயற்கை எய்தினான்.
# ஒளிர்திரை படிமவியல்

ச் சோதனை]]
**ஒளிர்திரை படிமவியல்** (*Fluroscopy*) என்பது உடலின் உள்பகுதிகளில் அமைந்துள்ள உறுப்புகளின் இயக்கத்தினைக் காண தொடர்கதிர் படமுறை (Serial radiographs ) இருப்பினும் அம்முறைநிறைவானதல்ல. இரு படங்கள் எடுக்கும் கால இடைவெளியில் முக்கியமான இயக்கம் கிடைக்காமல் போகலாம் இப்படிப்பட்ட நிகழ்வு இதய ஆய்வில் சிக்கல்களைத் தோற்றுவிக்கலாம்.இதற்காக ,இயங்கும் உறுப்புகளின் நிலையினை உடனுக்குடன் காட்டும் ஒரு முறைத்தேவைப்படுகிறது.அதனை ஈடுகட்டவே ஒளிர்திரையில் (florescent screen ) படத்தினைப் பெற்று ஆய்வுகளை, உறுப்பின் நிலையினை த்தெரிந்து கொள்ளலாம். இங்கு படத்தாளினை மேம்படுத்தி (developing ) உலர்த்தி பின்பு மருத்துவருக்கு அனுப்பும் காலவிரயம் தவிர்க்கப்படுகிறது.  
தொடக்க நாள்களில் நோயாளியின் உடலை ஊடுருவிச் செல்லும் கதிர்கள் ஒளிர்திரையில் விழுந்து ,ஒவ்வொரு புள்ளியிலும் வந்தடையும் கதிர்களின் அளவினைப் பொறுத்துபடம் அமைந்தது. மருத்துவர் 50 சென்றி மீட்டர் தொலைவில் இருந்து பார்க்கமுடியும்.ஒளிர்திரையின் பின்பக்கம் ஈயக்கண்ணாடி (lead screen ) அமைக்கப்படுள்ளது . இக்கண்ணாடி மருத்துவரை எக்சு கதிர்களிடமிருந்து காக்க உதவுகிறது. இம்முறையில் ஒரு மங்கலான படிமம் கிடைக்கிறது.கருவியும் இருட்டறையில் இருப்பது அவசியம்.ஒவ்வொரு முறையும் மருத்துவர் அறையினை அடைந்து கண்கள் தக அமைவு பெற 15 நிமுடங்கள் வரையில் ஆகலாம்.அறையினை அடிக்கடி திறக்கவும் முடியாது.இந்த ஒளிர் திரையில் பெறப்படும் படிமம் நீலநிறத்திரையில் பெறப்படுமாயின் மருத்துவர்களால் எளிதில் படத்தினை ஆராயமுடியும் இதற்காக சீசியம் அயோடைட் போன்ற வேதிக்கூட்டுப் பொருட்கள் திரையில் சீராகப் பூசப்பட்டு இருக்கின்றன.  
கால விரயத்தினையும் இருட்டறையுமின்றி ஆராய இன்று படிம வலுவாக்கிகள் (Image intensifiers )பயன்படுகின்றன. இதனால் நோயாளிபெறும் கதிர் ஏற்பளவும் கணிசமாகக் குறைகிறது.கருவியின் விலை இதனால் அதிகமாகவே உள்ளது.  
வளர்ந்த நாடுகளில் படிம வலுவாக்கி இல்லாத எக்சு கதிர் கருவிகள் வழக்கொழிந்தவையாகவே உள்ளன.
# ச. காமராசு

**ச. காமராசு** அல்லது **முத்தாலங்குறிச்சி காமராசு** என அறியப்படும் **சங்கரசுப்பு** **காமராசு**, தமிழ்நாட்டைச் சேர்ந்த எழுத்தாளர், நாடக ஆசிரியர், வரலாற்று ஆர்வலர், பதிப்பாளர், புகைப்படக் கலைஞர், மற்றும் நடிகர் ஆவார்.
# ச. காமராசு

## தொடக்க வாழ்க்கை

இன்றைய தூத்துக்குடி மாவட்டம், கருங்குளம் அருகே தாமிரபரணி ஆற்றங்கரையில் அமைந்துள்ள முத்தாலங்குறிச்சி என்ற சிற்றூரில் சொர்ணம்மாள் - சங்கரசுப்பு இணையருக்கு மகனாக 8 அக்டோபர் 1966 அன்று பிறந்தார் காமராசு. இவருக்கு தங்கப்பாண்டியன் எனும் சகோதரரும், ஆறுமுகக்கனி எனும் சகோதரியும் உண்டு.  
முத்தாலங்குறிச்சி மற்றும் பாளையங்கோட்டையில் தொடக்கக் கல்வியை முடித்த பின் கருங்குளம் அரசு மேல்நிலைப்பள்ளியில் பயின்றார். குடும்பச் சூழல் காரணமாக மகாராட்டிரத் தலைநகர் பம்பாயில் (தற்போது மும்பை) பணியாற்றினார். சில ஆண்டுகளுக்குப் பின் தமிழ்நாடு திரும்பி தினத்தந்தி நாளிதழின் மதுரைக் கிளையில் பிழை திருத்துநராகப் பணியாற்றினார். அதன் பின்பு, அங்கிருந்து வெளியேறி செங்கல் சூளைப் பணியாளர், பேருந்து நடத்துநர் உள்ளிட்ட பல்வேறு பணிகளை மேற்கொண்டார்.  
சாத்தான்குளம் தொகுதிக்கான தமிழ்நாடு சட்டப் பேரவை உறுப்பினராக இருந்த எஸ். எஸ். மணி நாடாரிடம் உதவியாளராகவும் சில காலம் பணியாற்றினார்..
# ச. காமராசு

## பணி

தன் வாழ்க்கை அனுபவங்களையும் தான் கண்டதையும் கேட்டதையும் துணுக்குகளாக, கதை, கட்டுரைகளாக எழுத ஆரம்பித்தார். முதல் படைப்பு, 6 மார்ச் 1987 அன்று *தேவி* வார இதழில் வெளியானது. அது முதல் தொடர்ந்து பல இதழ்களில் கட்டுரைகள், துணுக்குகள், சிறுகதைகளை எழுதி வந்தார். மும்பையிலிருந்து வெளியாகும் 'மராத்திய முரசு, 'போல்டு இந்தியா’ போன்ற இதழ்களிலும் இவரது படைப்புகள் வெளியாகின.  
முத்தாலங்குறிச்சியில் 'தேன்கூடு இளைஞர் மன்றம்’ சார்பாக நடந்த இரண்டு நாடகங்களில் கதாநாயகியாகப் பெண் வேடமிட்டு நடித்தார் . தொடர்ந்து கதாநாயகனாகவும் நடித்து வந்தார். நாடகங்களுக்குக் கதை வசனமும் எழுதினார். திருநெல்வேலி வானொலி நிலையத்தில் 3 அக்டோபர் , 1988 அன்று இவர் எழுத்தில் *குருவை மிஞ்சிய சீடர்* என்னும் உரைச் சித்திரம் ஒலிபரப்பானது. அதன்பின் *கண்டிஷன் கண்டிஷன்* என்னும் நாடகமும் ஒலிபரப்பப்பட்டது. தொடர்ந்து இவரது நாடகங்கள் பல வானொலியில் ஒலிபரப்பாகத் தொடங்கின. நாளடைவில் நெல்லை வானொலியின் முக்கிய நாடக எழுத்தாளர்களுள் ஒருவரானார்.இதுவரை நெல்லை வானொலிக்காக இருபதுக்கும் மேற்பட்ட நாடகங்களை எழுதியுள்ளார்.  
கோயில் தல புராணங்களை நாளிதழ்களில் எழுத ஆரம்பித்த இவர் தற்போது கோயில்கள் தொடர்பான நூல்களையும் எழுதி வருகிறார்.  
வரலாற்றுச் செய்திகளைத் திரட்டி நூலாக்கும் கட்டுரையாளராக தொடர்ந்து இவர் இயங்கி வருகிறார். ஆதிச்சநல்லூர், கொற்கை, தாமிரபரணி, மேற்குத் தொடர்ச்சி மலை போன்ற வரலாற்றுச் சிறப்புள்ள பகுதிகளுக்கு களப்பணியாளராகச் சென்று ஆய்வுகள் நடத்தி இதுவரை 51 நூல்களை எழுதியுள்ளார். ஆதிச்சநல்லூர் அகழ்வாராய்ச்சியின் அறிக்கையை சமர்ப்பிக்காமல் காலங்கடத்திவந்த மத்திய அரசாங்கத்தின் மீது வழக்குத் தொடர்ந்து வெற்றி கண்டார். ஆதிச்சநல்லூர் தல அருங்காட்சியகம் அமைக்கவும் மேலும் சில பகுதிகளில் அகழ்வாராய்ச்சியைத் தொடரவும் இவரது வழக்கு உதவியது.
# ச. காமராசு

## நூற்பட்டியல் (பகுதியளவு)

1. நெல்லை தமிழ் முரசு இதழில் இவர் 5 ஆண்டுகளாக எழுதிய நதிக்கரையோரத்து அற்புதங்கள் என்ற தொடர் தலைத்தாமிரபரணி என்ற 1000 பக்கங்கள் கொண்ட நூலாக வெளிவந்துள்ளது.
1. சக்தி விகடன் இதழில் காமராசு எழுதிய தாமிரபரணி கரையினிலே என்ற தொடரும் நூலாக வெளிவந்துள்ளது. ஆனந்த விகடன் இந்நூலை வெளியிட்டுள்ளது.
1. அத்ரி மலை யாத்திரை என்ற தொடரை காமராசு தினகரன் நாளிதழில் தொடர்ந்து எழுதிவந்தார்.சூரியன் பதிப்பகம் இத்தொடரை தொகுத்து நூலாக வெளியிட்டுள்ளது.
1. இருபது தென்னாட்டு சமீன்தாரர்களின் வரலாற்றைத் தொகுத்து ஒரு நூலாக இவர் வெளியிட்டுள்ளார். இவற்றைத் தவிர தினகரன், தினத்தந்தி நாளிதழ்களில் இவர் எழுதிய தொடர்களும் பல நூல்களாக வெளிவந்துள்ளன.
1. ஆதிச்சநல்லூர் பற்றிய வல்லுநர்கள் கருத்துகளையும் ஆதிச்சநல்லூர் மாதிரி அறிக்கையையும் தொகுத்து ஆதிச்சநல்லூர் வழக்கு எண் 13096/2017 என்ற நூல் தி தமிழ் திசை இந்து நாளிதழ் நூலாக வெளியிட்டுள்ளது.
1. குணவதியம்மன் என்ற இவரது வரலாற்று நூல் ஆங்கிலத்தில் மொழிபெயர்ப்பு செய்யப்பட்டுள்ளது.
1. வல்லநாடு சித்தர் சாதுசிதம்பர சுவாமி பீடம்
1. பொருநை பூக்கள்
1. பொதிகை மலை அற்புதங்கள்
1. என் உயிரே விட்டுக்கொடு
1. தாமிரபரணி கரை சித்தர்கள்
1. ஆதிச்சநல்லூர் ஆய்வுகள்
1. தென்னக கோயில்கள்
1. தூத்துக்குடி மாவட்டத்தில் அறியப்படாத தியாகிகள்
1. களரி அடிமுறை பாகம் 1
# ச. காமராசு

## திரைப்பணி

மேடை நாடகங்களிலும் சில திரைப்படங்களிலும் நடித்துள்ளார். *பொருநை சுடர்* என்ற ஆவணப்படம் ஒன்றை இயக்கியுள்ளார்.
| 2014 | *அப்பாவின் மீசை* | ரோகிணி |  |
| --- | --- | --- | --- |
| 2015 | *எட்டுத் திக்கும் மதயானை* | அ. செ. இப்ராகிம் இராவுத்தர் |  |
| *புரியாத ஆனந்தம் புதிதாக ஆரம்பம்* | பேருந்து நடத்துனர் | கே. எஸ். தங்கசாமி | } |
# ச. காமராசு

## பிற பணிகள்

முத்தாலங்குறிச்சியை அடுத்த செய்துங்கநல்லூரில் தன் தாயின் பெயரில் *பொன்சொர்ணா ஸ்டுடியோ* என்ற புகைப்பட நிறுவனத்தையும் *பொன்சொர்ணா பதிப்பகம்* என்ற பதிப்பகத்தையும் நடத்தி வருகிறார்.
# ச. காமராசு

## புகழ்

இவரது படைப்புகளைப் பற்றி ஆய்வியல் நிறைஞர் மற்றும் முனைவர் பட்ட ஆய்வுகள் மேற்கொள்ளப்பட்டுள்ளன. எழுத்தாளர் சு. சண்முகசுந்தரம், இவரை "தென்னாட்டுக்குக் கிடைத்த வரம்" என்றார்.
# ச. காமராசு

## புகழ்

### விருதுகள்

| 2019 | தமிழ்ரத்னா சிறப்பு விருது | நியூஸ்7 தமிழ் தொலைக்காட்சி |  |
| --- | --- | --- | --- |
| 2021 | தமிழ்ச்செம்மல் விருது | தமிழ் வளர்ச்சித் துறை,
தமிழ்நாடு அரசு |  |
| கலை நன்மணி விருது | கலை பண்பாட்டுத்துறை,
தமிழ்நாடு அரசு |  |  |
| 2023 | சிறந்த எழுத்தாளருக்கான விருது | கலைஞர் தொலைக்காட்சி | } |
# ச. காமராசு

## தனி வாழ்க்கை

1996-இல் பொன் சிவகாமி என்பவரைத் திருமணம் செய்தார். இவ்விணையருக்கு அபிஷ் விக்னேஷ் என்ற மகனும் ஆனந்த சொர்ண துர்கா எனும் மகளும் உள்ளனர்.
# வல்ல தேசம்

**வல்ல தேசம்** (*Valla Desam*) என்.டி.நந்தா எழுதி இயக்கிய 2017 இந்திய தமிழ் அதிரடித் திரைப்படம் ஆகும். இப்படத்தில் அனு ஹாசன் முக்கியக் கதாபாத்திரத்தில் நடித்துள்ளார். நாசர், அமித், டேவிட் யுவராஜன் மற்றும் ஆகர்ஷனா ஆகியோர் துணை கதாபாத்திரங்களில் நடித்திருந்தனர். இத்திரைப்படத்தின் தயாரிப்பு 2012 ஆம் ஆண்டில் தொடங்கப்பட்டு பல்வேறு தாமதங்களுக்குப் பின் 22 செப்டம்பர் 2017 அன்று திரையரங்குகளில் வெளியானது.
# வல்ல தேசம்

## நடிகர்கள்

- அனுவாக அனு ஹாசன்
- நாசர்
- பாலா சிங்
- வி.ஐ.எஸ் ஜெயபாலன்
- அமித் திவாரி
- டேவிட் யுவராஜன் டேவிட்
- அஞ்சலியாக ஆகர்ஷனா
- ஆண்ட்ரி லெனார்ட் ஆண்ட்ரி பிளாக்
- அலெக்ஸ் டெலாவாக ரோரி லோக்
- சிஐடி அதிகாரியாக குமுத் பந்த்
# வல்ல தேசம்

## தயாரிப்பு

இலண்டனை தளமாகக் கொண்ட திரைப்படத் தயாரிப்பாளர் நந்தா துரை இயக்கும் "கனவுகள் ஆயிரம்" என்ற படத்தில் தோன்றுவதற்கு கையெழுத்திட்டதாகக் கூறி, மே 2012 இல் தி இந்துவுக்கு அளித்த பேட்டியின் போது அனு ஹாசன் இந்த திட்டத்தை முதலில் அறிவித்தார். இந்த படம் 2012 ஆம் ஆண்டின் பிற்பகுதியில் லண்டனில் "ஆயிரம் கனவுகள்" என்ற தலைப்பில் படப்பிடிப்பு தொடங்கியது. மேலும் அதன் சிறிய ஆங்கில மொழிபெயர்ப்பான *1000 ட்ரீம்ஸ்* என்ற பெயரிலும் உருவாக்கப்பட்டது. இது 2014 ஆம் ஆண்டின் பிற்பகுதியில் பெயர் மாற்றத்திற்கு முன்னர் சிறிய முன்னேற்றத்திற்குப் பிறகு உருவாக்கப்பட்டது. ஜூலை 2015 இல், நடிகர் சிலம்பரசன் இந்த படத்தில் ஒரு பாடலுக்காக தனது குரலைப் பதிவு செய்தார். இதில் அவரது உறவினர் முத்துகுமாரசாமி இசையமைத்திருந்தார். இவர் மூத்த இசையமைப்பாளர் மறைந்த எல். வைத்தியநாதனின் மகனாவார். படத்தின் ஒலிப்பதிவு நிழற்படம் மற்றும் முன்னோட்டக்காட்சி சென்னையில் ஆகஸ்ட் 2015இல் நடிகர் கமல்ஹாசன் மற்றும் இயக்குநர் பாரதிராஜா ஆகியோரால் வெளியிடப்பட்டது. இரண்டு வருட நிறுத்தி வைக்கப்பட்டிருந்ததைத் தொடர்ந்து, இத்திரைப்படக்குழு செப்டம்பர் 2017இல் திரை வெளியீட்டிற்கு தயாராக்கியது.
# வல்ல தேசம்

## ஒலிப்பதிவு

இப்படத்திற்கு எல். வி. முத்துகுமாரசாமி மற்றும் ஆர். கே. சுந்தர் ஆகியோர் இசையமைத்தனர். இத்திரைப்படத்தின் ஆடியோ உரிமையை *ஜங்லீ மியூசிக்* நிறுவனம் வாங்கியது. இந்த நிழற்படம் 3 ஆகஸ்ட் 2015 அன்று வெளியிடப்பட்டது. இத்திரைப்படத்தில் ஐந்து பாடல்கள் இடம்பெற்றன.
# போசியா பாத்திமா

**போசியா பாத்திமா** (*Fowzia Fathima*, பிறப்பு 24 சனவரி 1972) என்பவர் ஓர் இந்திய திரைப்பட ஒளிப்பதிவாளர, இயக்குநர் ஆவார். மௌத்ர், மை ஃப்ரெண்ட் 2012, குலுமால்: தி எஸ்கேப் 2009, உயிர் 2006 போன்ற திரைப்படங்களுக்கு ஒளிப்பதிவு செய்ததற்காக ஃபோசியா அறியப்படுகிறார். இவர் ஊடக தொழில்நுட்பங்களில் ஒளிப்பதிவுக்கான பயிற்சியாளராக உள்ளார், இவர் இந்தியாவை தளமாகக் கொண்ட சமகால திரைப்படத் தயாரிப்பு மற்றும் கற்பித்தலில் பரந்த அனுபவம் உள்ளவர்.  
இந்திய திரைப்பட மற்றும் தொலைக்காட்சி கல்லூரியின் முன்னாள் மாணவரான ஃபோசியா பாத்திமா, சத்யஜித் ரே திரைப்பட மற்றும் தொலைக்காட்சி கல்லூரியில் பேராசிரியராகவும், ஒளிப்பதிவுத் துறைத் தலைவராகவும் பணியாற்றுகிறார் மேலும் பூசன் சர்வதேச திரைப்பட விழாவில் திரையிடப்பட்ட *இன்பெக்ஷன்* என்ற குறும்படத்தை இயக்கியுள்ளார்.
# போசியா பாத்திமா

## கல்வி

பிலிம் அண்ட் டெலிவிஷன் இன்ஸ்டிடியூட் ஆப் இந்தியா ஒளிப்பதிவுவில் பட்டய படிப்பு, 1996-1998. முதல் வகுப்பு, "ஏ" தரத்தில் தேர்ச்சி.  
மகாராஜா சாயாஜிராவ் பல்கலைக்கழகத்தில் கலைத் திறனாயவில் முதுகலைப் பட்டம், 1993-1995.  
சென்னை இசுடெல்லா மேரிக் கல்லூரியில் இளங்கலை பட்டம் (கலை வரலாறு, ஓவியம்), 1989-1992.
# போசியா பாத்திமா

## தொழில்

### ஒளிப்பதிவாளராக

பி. சி. ஸ்ரீராமின் உதவியாளராக தொழில் வாழ்க்கையைத் தொடங்கினார். பின்னர் பெண் தொழில்நுட்பக் கலைஞர்களை குழுவை மட்டுமே கொண்டு ரேவதி இயக்கிய *மித்ர், மை பிரெண்ட்* திரைப்படத்தில் சுயாதீன ஒளிப்பதிவாளராக இவர் அறிமுகமானார். ஃபோசியா மலையாள சினிமாவில் முதல் சுயாதீனமான பெண் ஒளிப்பதிவாளராகவும், இந்திய மகளிர் ஒளிப்பதிவாளர்களின் கூட்டமைப்பிக்கு பின்னால் உள்ள சக்தியாகவும் உள்ளார்.
# போசியா பாத்திமா

## திரைப்படவியல்

### ஒளிப்பதிவு இயக்குநராக

| 2015 | *அகேது நாயகா* | மலையாளம் | சிந்து சாஜன் இயக்கிய, இக் குறும்படமானது சிறந்த ஒளிப்பதிவுக்கான-கேரள அரசின் தொலைக்காட்சி விருதைப் பெற்றது |  |
| --- | --- | --- | --- | --- |
| 2013 | *இன்பெக்டடு* | இந்தி | இயக்குநர் |  |
| 2012 | *சோக்கர் பானி* | வங்காளி ஆவணப்படம் | ஷியாமல் கர்மக்கர் |  |
| 2009 | *குலுமால்: தி எஸ்கேப்* | மலையாளம் | வி. கே. பிரகாசு |  |
| 2009 | *முதல் முதல் முதல் வரை* | தமிழ் | கிருஷ்ணன் கோமடம் |  |
| 2008 | *சிலந்தி* | தமிழ் | ஆதிராஜன் |  |
| 2006 | *உயிர்* | தமிழ் | சாமி |  |
| 2004 | *த ஷேடோ ஆப் த கோப்ரா* | ஆங்கிலம் | டெட் நிக்கோலாவ் |  |
| 2003 | *விசில்* | தமிழ் | ஜெரி & ஜே.டி. |  |
| 2003 | *குச் டு ஹை* | இந்தி | அனில் வி.குமார் |  |
| 2002 | *இவன்* | தமிழ் | ஆர். பார்த்தீபன் |  |
| 2002 | *மித்ர், மை பிரெண்ட்* | ஆங்கிலம் | ரேவதி | } |
# போசியா பாத்திமா

## திரைப்படவியல்

### இயக்கம் & ஒளிப்பதிவு

| 2019 | *வில் டூ கோப்ரட்டிவ்* | மலையாள அம்ச முழு நீள ஆவணப்படம் (படப்பிடிப்பில்) |
| --- | --- | --- |
| 2018 | *டேவிட்ஜி கோட்* | மலையாள குறும்படம் |
| 2017 | *நதியுடே மூணாம் கரா* | மலையாள புனைகதை 62 நிமிடங்கள் |
# சுபா பூஞ்சா

**சுபா பூஞ்சா** (*Shubha Poonja*) என்பவர் ஒரு இந்திய நடிகை மற்றும் முன்னாள் வடிவழகர் ஆவார். இவர் பெரும்பாலும் கன்னடம், தமிழ் படங்களிலும் நடித்துள்ளார். கன்னடத்தில் *மொக்கின மனசு* படத்தில் நடித்ததற்காக சிறந்த துணை நடிகைக்கான பிலிம்பேர் விருதைப் பெற்று மிகவும் பிரபலமானவர். மேலும் இவர் அண்மையில் கன்னட தொலைக்காட்சி உண்மை நிலை நிகழ்ச்சியான பிக் பாஸ் கன்னடத்தில் (பருவம் 8) நுழைந்தார்.
# சுபா பூஞ்சா

## தொழில்

சுபா பூஞ்சா மங்களூரை பூர்வீகமாக கொண்ட துளு சமூகத்தைச் சேர்ந்தவர். பெங்களூரில் வளர்ந்த இவர் பெங்களூர் ஜெயநகர் கார்மல் கான்வென்ட் பள்ளியில் பயின்றார். தொலைக்காட்சி விளம்பரங்களில் தோன்றிய இவர் பின்னர் வழிவழகியாக ஆனார். இதற்கிடையில், இவர் "மிஸ் சென்னை-டாப் மாடல் 2003" பட்டத்தை வென்றார். அடுத்த மாதங்களில் *திருடிய இதயத்தை* மற்றும் *சண்முகா* போன்ற தமிழ் படங்களில் நடித்த பிறகு, 2006 ஆம் ஆண்டு *ஜாக்பாட்* திரைப்படத்தின் வழியாக கன்னட திரையுலகில் நுழைந்தார். *பின்னர், இவர் சாந்தா*, *மொக்கின மனசு,* *சேரி பாலா* உள்ளிட்ட பல கன்னட படங்களில் தோன்றினார். சமீபத்தில், 2008 ஆம் ஆண்டு தமிழ் திரைப்படமான *அஞ்சாதேவின்* கன்னட மறுஆக்கமான *அஞ்சாதிரு* மற்றும் *தக்கத்* ஆகிய படங்களில் தோன்றினார்.
# சுபா பூஞ்சா

## திரைப்படவியல்

| 2004 | *மச்சி* | ரக்ஷிதா | தமிழ் |  |
| --- | --- | --- | --- | --- |
| 2005 | *திருடிய இதயத்தை* | ஹரிதா | தமிழ் |  |
| 2006 | *ஜாக்பாட்* | ப்ரீத்தி | கன்னடம் |  |
| *ஒரு பொண்ணு ஒரு பையன்* | சுபா | தமிழ் |  |  |
| 2007 | *சாந்தா* | ஸ்வப்னா | கன்னடம் |  |
| 2008 | *மொகின மனசு* | ரேணுகா | கன்னடம் | **வெற்றியாளர்**, சிறந்த துணை நடிகைக்கான பிலிம்பேர் விருது - கன்னடம் |
| *சேரி பாலா* | துனியா விஜயா | கன்னடம் |  |  |
| *சுட்ட பழம்* | வந்தனா | தமிழ் |  |  |
| 2009 | *அஞ்சதிரு* | உத்தரா | கன்னடம் |  |
| *தகத்* | பாக்யா (பாகீரதி) | கன்னடம் |  |  |
| 2010 | *ப்ரீத்தி ஹங்காமா* | கீதா | கன்னடம் |  |
| *நாரி அடா* | கன்னடம் |  |  |  |
| 2011 | *கண்டீரவா* | இந்திரா | கன்னடம் |  |
| *நானல்லா* | பவ்யா | கன்னடம் |  |  |
| 2012 | *கோல்மால்* | பிரீத்தி | கன்னடம் |  |
| 2013 | *பராரி* | உர்மிலா | கன்னடம் |  |
| 2014 | *சிராயு* | கன்னடம் |  |  |
| 2015 | *கோட்டிகாண்ட் ல்ல் ஸ்டோரி* | கன்னடம் |  |  |
| 2016 | *டார்லே நான் மக்லு* | கன்னடம் |  |  |
| *ஜெய் மருதி 800* | ஸ்மிதா | கன்னடம் |  |  |
| *சிகண்டூர் சவுடேஸ்வரி மகிமே* | கன்னடம் |  |  |  |
| 2017 | *மீனாட்சி* | மீனாட்சி | கன்னடம் |  |
| 2018 | *கூகல்* | நந்தினி | கன்னடம் |  |
| 2020 | நரகுந்த பந்தய | கன்னடம் |  |  |
| டி.பி.ஏ. | *சமோசா* | கன்னடம் | தாமதமாக | } |
# பன்சிலால் வர்மா

**பன்சிலால் வர்மா** (Bansilal Verma) மேலும், **சாக்கோர்** என்ற தன்னுடைய புனைப்பெயரால் நன்கு அறியப்படும் இவர், இந்திய மாநிலமான குஜராத்தைச் சேர்ந்த கேலிச் சித்திரக் கலைஞராவார்.
# பன்சிலால் வர்மா

## வாழ்க்கை

பன்சிலால் வர்மா 1917 நவம்பர் 23 ஆம் தேதி தரங்காவுக்கு அருகிலுள்ள சோட்டியா என்ற கிராமத்தில் (இப்போது குசராத்தின் மெக்சனா மாவட்டம்) ஜம்நாகௌரி - குலாப்ராய் ஆகியோருக்கு மகனாகப் பிறந்தார். இவரது குடும்பம் வாட்நகரைச் சேர்ந்தது. பிரபல ஓவியர் ரவி வர்மாவால் ஈர்க்கப்பட்ட இவர், ஆண், பெண் தெய்வங்களின் ஓவியங்களை வரைய ஆரம்பித்தார். தனது இளமைப் பருவத்தில், இவர் வாட்நகரிலிருந்து அகமதாபாத்திற்கு குடிபெயர்ந்தார். மேலும், கலையில் பயிற்சி பெறுவதற்கு 1935 ஆம் ஆண்டில் ஓவியர் ரவிசங்கர் ராவல் என்பவரிடம் சேர்ந்தார். 1936 ஆம் ஆண்டில், இந்திய தேசிய காங்கிரசின் இலக்னோ அமர்வில் மூன்று மாதங்கள் கலைஞராகப் பணியாற்றினார். அங்கே நந்தாலால் போஸையும் சந்தித்தார். 1937 ஆம் ஆண்டில், காகல்பாய் கோத்தாரி என்பவர் வெளியிட்டுவந்த *நவசௌராஷ்டிரா* என்ற பத்திரிக்கையில் ஒரு கேலிச் சித்திரக் கலைஞராகச் சேர்ந்தார். சுவரொட்டிகள், பதாகைகள், கேலிச் சித்திரங்களை வரைந்து இந்திய விடுதலை இயக்கத்தில் பங்களித்தார். *பிரஜாபந்து* என்ற வார இதழுக்காகவும் கேலிச் சித்திரங்களை வரைந்தார். ஜெயந்தி தலால் என்பவர் வெளியிட்டுவந்த *கதி*, *ரேகா* ஆகிய இதழ்களிலும் இவர் வரைந்துள்ளார் .
# பன்சிலால் வர்மா

## பத்திரிக்கை

1948 இல் மும்பை சென்று தினசரியான *இந்துஸ்தான்* என்ற பத்திரிக்கையில் சேர்ந்தார். வல்லபாய் பட்டேல் இறந்த பிறகு, பத்திரிக்கை நின்று போனது. பின்னர், "ஜன்மபூமி"யில் 1955 முதல் 1959 வரை பணியாற்றினார். 1959ஆம் ஆண்டில், இவர், *தி ஃப்ரீ பிரஸ் ஜர்னல்* என்ற ஆங்கில நாளேட்டில் சேர்ந்தார். இந்நிறுவனம் இவரது கேலிச்சித்திரங்களை அவர்களின் குஜராத்தி நாளேடான *ஜன்ஷக்தி*யில் வெளியிட்டது. அரசியல் மற்றும் அரசியல்வாதி குறித்த இவரது கேலிச்சித்திரங்கள் செல்வாக்கு பெற்றவை. அரசியல் அழுத்தம் காரணமாக, 1972இல் அப்பணியை விட்டு விலகினார். 1978ஆம் ஆண்டில், அகமதாபாத்திற்கு வந்து *சந்தேஷ்* என்ற இதழில் சேர்ந்தார். அதில் இவர் பல ஆண்டுகள் பணியாற்றினார். இவர் பல புத்தகங்களிலும், பத்திரிகைகளிலும் விளக்கப்படங்கள் வரைந்தார்.
# பன்சிலால் வர்மா

## இறப்பு

இவர் ஆகஸ்ட் 8, 2003 அன்று இறந்தார்.
# பன்சிலால் வர்மா

## அங்கீகாரம்

*தி ஃப்ரீ பிரஸ் ஜர்னலில்* வெளியிடப்பட்ட இவரது *இஃப் டிராகன் கம்ஸ் டு யுஎன்* என்ற கேலிச் சித்திரத்துக்காக கனடாவின் மொண்ட்ரியால் நகரில் நடந்த மூன்றாவது சர்வதேச கேலிச் சித்திர மாநாட்டில் ஒரு பரிசை வென்றார். இவர் *சன்ஸ்கர் விருது*, *சூரத் லயன்ஸ் ஷீல்ட்*, *கமலாஷங்கர் பாண்ட்யா விருது*, *வாட்நகர் நாக்ரிக் சன்மான்* ஆகியவற்றையும் பெற்றார். குஜராத் அரசு நிறுவிய ரவிசங்கர் ராவல் விருதையும் இவர் பெற்றார். அகமதாபாத்தில் உள்ள வாஸ்னா-பிரானா பாலம் அருகே ஒரு இடத்துக்கு இவரது பெயரிடபட்டது .
# அன்புள்ள காதலுக்கு

**அன்புள்ள காதலுக்கு** (*Anbulla Kadhalukku*) என்பது 1999 ஆம் ஆண்டு வெளியான தமிழ் காதல் திரைப்படம் ஆகும். இப்படத்தை எழுதி, இயக்கி, தயாரித்த மோகன் மேகா, சங்கீதா, பவானா ஆகியோருடன் முக்கியக் கதாபாத்திரத்தில் நடித்தார் ஆனந்த் பாபு, டெல்லி கணேஷ் ஆகியோர் மற்ற முக்கிய வேடங்களில் தோன்றியுள்ளனர். இந்த படம் 1999 செப்டம்பரில் வெளியானது. மோசமான விமர்சனத்தை பெற்று, வணிக ரீதியான தோல்வி அடைந்தது.
# அன்புள்ள காதலுக்கு

## நடிகர்கள்

- மோகன் பிரேம்
- மேகா கீதா
- சங்கீதா பிரியா
- பாவனா சாந்தி
- விசு சந்திரசேகர்
- ஆனந்த் பாபு பிரியாவின் சகோதரர்
- டெல்லி கணேஷ் சாந்தி
- வையாபுரி வேங்கை புலி
- ஜெய்கணேஷ் சுந்தரமூர்த்தி
- அனு மோகன்
- தியாகு காவல் ஆய்வாளர்
- குமரிமுத்து
- சி. ஆர். சரஸ்வதி பிரியாவின் தாய்
- கே. எஸ். ஜெயலட்சுமி
- சிசர் மனோகர்
# அன்புள்ள காதலுக்கு

## தயாரிப்பு

இதே காலகட்டத்தில் வெளியான பல தமிழ் படங்களான *ஜோடி* (1999), *மின்சார கண்ணா* (1999), *பூவெல்லாம் கேட்டுப்பார்* (1999) போன்ற படங்களைப் போன்று ஒரே கதைக்களத்தை இந்தப் படமும் கொண்டிருந்தது.
# அன்புள்ள காதலுக்கு

## இசை

இப்படத்திற்கான இசையை தேவா அமைத்துள்ளார்.
| 1 | "ஞாபகம் இருக்குதா" | பி. உன்னிகிருஷ்ணன், சுஜாதா | ஜீவன் | 05:05 |
| --- | --- | --- | --- | --- |
| 2 | "கல்யாணம்மா கல்யாணம்" | முரளி, கிருஷ்ணராஜ் | 04:59 |  |
| 3 | "கருப்பா இருக்கட்டும்" | எஸ். பி. பாலசுப்பிரமணியம் | 05:41 |  |
| 4 | "மன்மத மலையே" | பி. உன்னிகிருஷ்ணன், அனுராதா ஸ்ரீராம் | அறிவுமதி | 04:58 |
| 5 | "ஏய் இளைய நிலவே" | எஸ். பி. பாலசுப்பிரமணியம் | காவி ரவி | 05:50 |
# அன்புள்ள காதலுக்கு

## வெளியீடு

நீண்ட இடைவெளிக்குப் பின்னர் படங்களில் நடிக்க திரும்பி வந்த மோகனுக்கு இந்த படம் பெரும் இழப்பை ஏற்படுத்தியது, படங்களில் முக்கியக் கதாபாத்திரத்தில் நடிக்க மட்டுமே விரும்பி, ஜெயம் ரவியின் தந்தையாக *சம்திங் சம்திங் உனக்கும் எனக்கும்* படத்தில் நடிக்கும் வாய்ப்பை நிராகரித்தார்.
# சத்விந்தர் கௌர் தலிவால்

**சத்விந்தர் கௌர் தலிவால்**(*satwinder kaur dhaliwal*) (பிறப்பு 17 ஜூன், 1953) ஓர் அரசியல்வாதியும், சமூக சேவகரும், பஞ்சாபிலுள்ள உள்ள ரூப்நகர் தொகுதியில் இருந்து சிரோமணி அகாலி தளம் கட்சியின் சார்பில் தேர்ந்தெடுக்கப்பட்ட நாடாளுமன்ற உறுப்பினராவார்.
# சத்விந்தர் கௌர் தலிவால்

## ஆரம்ப கால வாழ்க்கை

சத்விந்தர் 17 ஜூன், 1953 அன்று இந்திய மாநிலமான அரியானாவிலுள்ள அம்பலாவிலுள்ள பாபியால் என்ற கிராமத்தில் பிறந்தார். இவர், ஜூலை 13, 1975இல் சர்தார் இராஜேந்தர் சிங் தலிவால் என்பவரை மணந்தார். இவர்களுக்கு இரண்டு மகன்களும் ஒரு மகளும் உள்ளனர்.
# சத்விந்தர் கௌர் தலிவால்

## கல்வி

சத்விந்தர், வரலாறு மற்றும் அரசியல் அறிவியலில் முதுகலை பட்டத்தையும், சண்டிகரின் பஞ்சாப் பல்கலைக்கழகத்தில் கல்வியியலையும் முடித்தார்.
# சத்விந்தர் கௌர் தலிவால்

## தொழில்

இவர் 1996 முதல் சிரோமணி அகாலி தளம் கட்சியின் உறுப்பினராக உள்ளார். 1997ஆம் ஆண்டில் இவர் பதினோராவது மக்களவைக்கு முதன்முதலில் தேர்ந்தெடுக்கப்பட்டார். அப்போது இவர் நாடாளுமன்ற விவசாயக் குழுவில் உறுப்பினராக பணியாற்றினார். 1998 ஆம் ஆண்டில், இவர் பனிரெண்டாவது மக்களவைக்குத் தேர்ந்தெடுக்கப்பட்டார். மேலும் இவர்,  
- இந்திய இரயில்வே குழு உறுப்பினர்.
- நாடாளுமன்ற உள்ளூர் பகுதி மேம்பாட்டு திட்டங்களின் உறுப்பினர்கள் குழு.
- உறுப்பினர், ஆலோசனைக் குழு, சழுக நீதி மற்றும் அதிகாரமளித்தல் அமைச்சகம்  
போன்றவற்றிலும் பணியாற்றினார்.
# புஷ்கர் சிங் தாமி

**புஷ்கர் சிங் தாமி** (*Pushkar Singh Dhami*, பிறப்பு: 16 செப்டம்பர் 1975) இந்தியாவின் உத்தராகண்ட் மாநில பாரதிய ஜனதா கட்சி அரசியல்வாதி ஆவார். இவர் 4 சூலை 2021 அன்று 10-வது உத்தராகண்ட் முதலமைச்சராக தேர்வு செய்யப்பட்டார். 2017-இல் புஷ்கர் சிங் தாமி உதம்சிங் மாவட்டத்தில் உள்ள கதிமா சட்டமன்றத் தொகுதியிலிருந்து தேர்ந்தெடுக்கப்பட்டவர். இவர் இளம் வயதில் 45வது அகவையில் உத்தராகண்ட் மாநில முதலமைச்சராக தேர்வு செய்யப்பட்டவர்.  
2022 உத்தரகண்ட் சட்டமன்றத் தேர்தலில் வெற்றி வாய்ப்பை இழந்தாலும், புஷ்கர் சிங் தாமியை இரண்டாம் முறையாக முதல்வராக தேர்வு செய்யப்பட்டு, 23 மார்ச் 2022 அன்று பதவியேற்றார்.
# புஷ்கர் சிங் தாமி

## பின்னணி

2017-இல் நடைபெற்ற உத்தரகண்ட் மாநில சட்டமன்றத் தேர்தல் பாரதிய ஜனதா கட்சி பெரும்பான்மை பலம் பெற்று, முதல்வராக திரிவேந்திர சிங் ராவத் தேர்வு செய்யப்பட்டார். உட்கடசி பூசல்களால் 10 மார்ச் 2021 அன்று திரிவேந்திர ராவத் முதலமைச்சர் பதவி துறந்தார். பின்னர் மக்களவை உறுப்பினராக உள்ள தீரத் சிங் ராவத் 10 மார்ச் 2021 அன்று முதலமைச்சராக பதவியேற்றார். சட்டமன்ற உறுப்பினராக இல்லாத தீரத் சிங் ராவத், வரும் செப்டம்பருக்குள் ஏதாவது ஒரு தொகுதியில் போட்டியிட்டு வெற்றி பெற்று சட்டமன்ற உறுப்பினராக வேண்டிய சூழல் இருந்தது. கொரோனா இரண்டாம் அலை பரவல் காரணமாக இடைத்தேர்தல் நடத்த, தேர்தல் ஆணையம் தற்போது தயாராக இல்லை. எனவே, தீரத் சிங் ராவத் செப்டம்பருக்குள் சட்டமன்ற உறுப்பினராகத் தேர்வு செய்யப்படுவதில் சிக்கல் எழுந்தது. உத்தரகண்ட் மாநில பாரதிய ஜனதா கட்சியிலும் அவருக்கு கடும் எதிர்ப்பு கிளம்பி உள்ளது. அடுத்தாண்டு, உத்தரகண்டில் சட்டமன்ற தேர்தலும் நடக்கவுள்ளது. இந்நிலையில் உத்தராகண்ட் சட்டமன்ற உறுப்பினரான புஷ்கர் சிங் தாமி முதலமைச்சராக தேர்வு செய்யப்பட்டுள்ளார்.
# புஷ்கர் சிங் தாமி

## சம்பாவத் இடைத்தேர்தலில் வெற்றி

சம்பாவத் சட்டமன்றத் தொகுதிக்கு நடந்த இடைத்தேர்தலில், உத்தரகண்ட் முதல்வர் புஷ்கர் சிங் தமி, 55 ஆயிரம் ஓட்டுகள் வித்தியாசத்தில் வெற்றி பெற்றார். சம்பாவத் இடைத்தேர்தலில் புஷ்கர் சிங் தமி 58,258 ஒட்டுகளும், அவரை எதிர்த்து போட்டியிட்ட காங்கிரஸ் வேட்பாளர் நிர்மலா ககடோடி 3,233 ஓட்டுகளும் பெற்றனர்.
# புஷ்கர் சிங் தாமி

## இதனையும் காண்க

- உத்தராகண்ட் முதலமைச்சர்களின் பட்டியல்
- 2022 உத்தராகண்ட் சட்டமன்றத் தேர்தல்
# சுக்பன்சு கவுர் பிந்தர்

**சுக்பன்சு கவுர் பிந்தர்** (*Sukhbans Kaur Bhinder*) (1943-2006) இந்திய தேசிய காங்கிரஸ் கட்சியினைச் சார்ந்த இந்திய அரசியல்வாதி ஆவார். இந்திய நாடாளுமன்ற உறுப்பினராக ஆறு முறை தேர்வு செய்யப்பட்ட ஒரே பெண் இவரே ஆவார். இதில் ஐந்து முறை மக்களவையிலும் ஒரு முறை மாநிலங்களவையிலும் உறுப்பினராக இருந்துள்ளார். 1980, 1985, 1989, 1992 மற்றும் 1996 இல் பஞ்சாப்பில் குர்தாஸ்பூரிலிருந்து மக்களவைக்குத் தேர்ந்தெடுக்கப்பட்டார்.
# சுக்பன்சு கவுர் பிந்தர்

## ஆரம்பகால வாழ்க்கையும் கல்வியும்

அர்ஜன் சிங்கின் மகளான சுக்பன்சு, செப்டம்பர் 14, 1943 அன்று பைசலாபாத் (லாயல்பூர்) நகரில் பிறந்தார் (இப்போது பாக்கித்தானில்) உள்ளது. இவர் முசோரியிலுள்ள *ஜீஸஸ் அன்ட் மேரி கான்வென்ட்* பள்ளிகளில் படித்தார். பின்னர் சண்டிகரிலுள்ள பஞ்சாப் பல்கலைக்கழகத்தில் இளங்கலையில் பட்டம் பெற்றார்.. இவர் 2005இல் மாநிலங்களவைக்கு பரிந்துரைக்கப்பட்டார்.
# முல்தான் படைப்பிரிவு

**முல்தான் படைப்பிரிவு** (*Multan Regiment*) என்பது பிரித்தானிய இந்திய இராணுவத்தின் ஒரு படைப்பிரிவாகும். 1839இல் முதலாம் ஆங்கிலேய ஆப்கானியப் போரின்போது காசுனிப் போரில், முதல் நடவடிக்கையில் ஈடுபட்டது. இந்தப் படைப்பிரிவு முதன் முதலில் முல்தானில் ஏற்படுத்தப்பட்டது. எனவே இதற்கு முல்தான் படைப்பிரிவு எனப்பெயரிடப்பட்டது. 1947ல் பாக்கித்தான் சுதந்திரம் பெற்றதிலிருந்து இந்தப் படைப்பிரிவு பாக்கித்தான் இராணுவத்தின் ஒரு பகுதியாக இருந்து வருகிறது.
# கே. சி. லேகா

**கே. சி. லேகா** (*Lekha K. C*) இந்தியாவைச் சேர்ந்த குத்துச்சண்டை வீராங்கனையாவார். தொழில்முறை குத்துச்சண்டை வீராங்கனையான இவர் 75 கிலோ எடை பிரிவில் இந்திய மகளிர் குத்துச்சண்டை அணியை பிரதிநிதித்துவப்படுத்தினார். 2006 ஆம் ஆண்டு நடைபெற்ற மகளிர் உலக தொழில்முறை குத்துச்சண்டை வெற்றியாளர் போட்டியில் லேகா தங்கப்பதக்கம் வென்றார்.
# கே. சி. லேகா

## பிறப்பு

கேரளாவின் கண்ணூர் மாவட்டத்தில் எம். வி. கோவிந்தன் நம்பியார் மற்றும் கே. சி. ரோகிணி தம்பதியருக்கு மகளாக லேகா பிறந்தார்.
# கே. சி. லேகா

## தொழில்

கொல்லம் நகரில் உள்ள விளையாட்டு ஆணைய மையத்தில் லேகா குத்துச்சண்டை பயிற்சி பெற்றார். இவர் 2001 ஆம் ஆண்டு முதல் ஆறு முறை தேசிய பெண்கள் குத்துச்சண்டை வெற்றியாளராக போட்டியை வென்றார். 2006 ஆம் ஆண்டு இந்தியாவுக்காக உலக வெற்றியாளர் கோப்பையை வென்று நான்கு தங்கப் பதக்கம் வென்றவர்களில் இவரும் ஒருவர். அப்போட்டியில் 75 கிலோ எடை குத்துச்சண்டைப் பிரிவில் லேகா தங்கப் பதக்கம் வென்றார். முன்னதாக 2005 ஆம் ஆண்டு நடைபெற்ற ஆசிய வெற்றியாளர் கோப்பை போட்டியில் தங்கத்தையும் 2008 ஆம் ஆண்டு நடைபெற்ற ஆசிய வெற்றியாளர் கோப்பைக்கான போட்டியில் வெள்ளி பதக்கத்தையும் லேகா வென்றார்.
# சுசுமா யாதவ்

**சுசுமா யாதவ்** (*Sushma Yadav*) என்பவர் அரியானாவில் உள்ள சோனிபாத்தின் பகத் பூல் சிங் மஹிலா விஸ்வவித்யாலயாவின் மேனாள் துணைவேந்தர் ஆவார். இந்திய பொது நிர்வாகவியல் நிறுவனத்தில் பொது கொள்கை மற்றும் ஆளுமை பேராசிரியராக பணியாற்றிய சுசுமா 07 ஜூன் 2018 முதல் 06 ஜூன் 2021 வரை துணைவேந்தராகப் பணியாற்றினார். இவர் நாற்பது ஆண்டுகளுக்கும் மேலான கற்பித்தலில் அனுபவம் உள்ளவர். இவர் பல்வேறு கல்வி நிறுவனங்களின் புகழ்பெற்ற வருகையாளராகவும் புகழ்பெற்ற பேச்சாளராகப் தேசிய மற்றும் பன்னாட்டுக் கருத்தரங்கு மற்றும் மாநாடுகளிலும் பங்கேற்றுள்ளார்.
# இந்திய பொது நிர்வாகவியல் நிறுவனம்

**இந்திய பொது நிர்வாகவியல் நிறுவனம்** (*Indian Institute of Public Administration*) என்பது 1954இல் நிறுவப்பட்ட நிறுவனமாகும். இது இந்திய அரசின் பணியாளர் அமைச்சின் கீழ் செயல்படும் ஆராய்ச்சி மற்றும் பயிற்சி நிறுவனமாகும். இந்நிறுவனம் புது தில்லியில் அமைந்துள்ளது. இது மத்தியப் பணியாளர்கள், பொதுமக்கள் குறைகள் மற்றும் ஓய்வூதியம் அமைச்சகத்தின் கீழ் செயல்படுகிறது.
# இந்திய பொது நிர்வாகவியல் நிறுவனம்

## இதனையும் காண்க

- பணியாளர்கள், பொதுமக்கள் குறைகள் மற்றும் ஓய்வூதியம் அமைச்சகம் (இந்தியா)
# வயல் கதிர்க்குருவி

**வயல் கதிர்க்குருவி** அல்லது **நெல்லுக் கதிர்க்குருவி** [Paddyfield warbler (*Acrocephalus agricola*)] என்பது தென்கிழக்கு ஐரோப்பாவிலும் மைய யுரேசியாவிலும் இனப்பெருக்கம் செய்து தெற்காசியப் பகுதிகளுக்கு வலசை போகும் கதிர்க்குருவி ஆகும்.
# வயல் கதிர்க்குருவி

## உடலமைப்பும் கள அடையாளங்களும்

அளவில் சிட்டுக்குருவியை விடச் சிறியது (12 முதல் 14 cm நீளம்). தெளிவான வெண்புருவம் கண்ணிற்குப் பின் வரை செல்லும்; புருவத்தின் இருமருங்கிலும், அதாவது, புருவத்திற்கு மேலே தெளிவற்ற கருங்கோடும் கீழே அடர் கருங்கீற்றும் காணப்படும். கழுத்துப் பகுதி வெண்மையாகவும் மேல்பகுதி செம்பழுப்பாகவும் (வலசை வரும் காலங்களில் சற்று பசுமை கலந்த நிறமுடனும்) இருக்கும்.
# வயல் கதிர்க்குருவி

## வலசை

இந்தியாவிற்கு வலசை வரும் வயல் கதிர்குருவிகள் அதன் பல பகுதிகளிலும் பரவலாக, ஆனால் அரிதாகவே தென்படுகின்றன. தமிழ்நாட்டில் சென்னை, திருச்சி, தஞ்சாவூரை ஒட்டிய பகுதிகளிலும் பதிவு செய்யப்பட்டுள்ளன.
# பெரிய நாணல் கதிர்க்குருவி

**பெரிய நாணல் கதிர்க்குருவி** அல்லது **நாணல் கதிர்க்குருவி** [Clamorous reed warbler (*Acrocephalus stentoreus*)] என்பது அளவில் பெரியதும் *அக்ரோசெபாலசு* பேரினத்தைச் சேர்ந்த ஒரு தொல்லுலக கதிர்க்குருவி ஆகும். தென்னிந்தியாவில் காணப்படுவது இதன் உள்ளினங்களுள் ஒன்றான *A. s. brunnescens* என்று பதிவு செய்யப்பட்டுள்ளது.
# பெரிய நாணல் கதிர்க்குருவி

## தோற்றம்

வரிகளோ கீற்றுகளோ அற்ற உடல்; உடலின் மேற்பகுதி காய்ந்த மரப்பட்டை நிறத்துடன் பச்சை கலந்த நிறமும் வாலையொட்டிய பகுதி செம்பழுப்பு நிறமும் கொண்டது (முதன்மை இனம் *A. s. stentoreus*). அனைத்து உள்ளினங்களிலும் தொண்டை வெண்மையாகவும் உடலின் அடிப்பகுதி மங்கலான மஞ்சள் நிறத்திலிருக்கும். தெளிவற்ற வெண்ணிற புருவமும் நீண்ட அலகும் வாலும் கொண்டிருக்கும்.
# பெரிய நாணல் கதிர்க்குருவி

## தோற்றம்

### உள்ளினங்கள்

*A. s. brunnescens* உள்ளினத்தில் பச்சை நிறம் தோயாத மரப்பட்டை நிறத்துடன் (பழுப்பு நிறம்) உடலின் மேற்பகுதி இருக்கும். இத்துடன் ஒப்பிடும்போது இலங்கையில் மட்டுமே காணப்படும் அகணிய உள்ளினமான *A. s. meridionalis* அடர் நிறத்துடனும் சற்று சிறியதாகவும் இருக்கும்.
# பெரிய நாணல் கதிர்க்குருவி

## பரவலும் இனப்பெருக்கப் பகுதிகளும்

#### முதன்மை இனம் (*A. s. stentoreus*)

எகிப்திலிருந்து வடக்கு சூடான் வரையிலான நைல் ஆற்றிடைத்திட்டுப் பகுதியிலும் நைல் ஆற்றினையொட்டிய பகுதிகளிலும் இனப்பெருக்கம் கொள்கின்றது.
# பெரிய நாணல் கதிர்க்குருவி

## பரவலும் இனப்பெருக்கப் பகுதிகளும்

#### *A. s. levantina* உள்ளினம்

வடக்கு இசுரேலின் ஹூலா பள்ளத்தாக்குப் பகுதியிலிருந்து ஜோர்டன் பள்ளத்தாக்கு வழியாக சாக்கடலின் வடக்குப் பகுதி முதல் ஜெசுரீல் பள்ளத்தாக்குப் பகுதிகளில் இனப்பெருக்கம் செய்கின்றது.